**Informatívna správa o sociálnej pomoci a sociálnej starostlivosti**

**za rok 2014**

Mesto Stará Ľubovňa v roku 2014 úlohy v oblasti sociálnej pomoci a sociálnej starostlivosti zabezpečovalo v súlade s platnými zákonmi a právnymi normami prostredníctvom oddelenia sociálnych vecí a bytovej politiky.

Činnosť referátu sociálnych vecí bola zameraná na oblasti:

* inštitút osobitného príjemcu (ďalej „I OP“)
* dotácie pre žiakov z rodín v hmotnej núdzi/pod hranicou životného minima
* sociálnoprávna ochrana detí a sociálna kuratela
* jednorazové dávky v hmotnej núdzi
* zanedbávanie povinnej školskej dochádzky
* sociálne služby poskytované mestom - opatrovateľská služba
* starostlivosť o starých a zdravotne postihnutých občanov
* agenda bytovej politiky
* terénna sociálna práca

**Inštitút osobitného príjemcu**

Výkon inštitútu osobitného príjemcu (ďalej „I OP“) sa riadi špeciálnymi zákonmi v oblasti pomoci v hmotnej núdzi a štátnych sociálnych dávok.

Zaradenie klienta do I OP, ako aj vyradenie, je v kompetencii ÚPSVaR a vykonáva sa po individuálnom posúdení každého prípadu a to na podnet ÚPSVaR, na základe hlásení škôl a na podnet oddelenia sociálnych vecí MsÚ. Zaradenie do inštitútu môže byť vykonané aj na podnet klienta. V roku 2014 o zaradenie do inštitútu požiadali 3 rodiny.

Inštitút OP sa vykonáva v dvoch kategóriách. Prvú kategóriu tvoria rodiny, v ktorých je potrebné zlepšiť rodinné prostredie. Sanácia sa týka ekonomických, rodičovských a výchovných schopností rodiny, účelného využívania dávky, redukcie výskytu sociálno-patologických javov a pod. Druhá kategória je zameraná na rodičov zanedbávajúcich povinnú školskú dochádzku detí.

Rodiny zaradené do inštitútu OP poberajú priznané dávky vecnou, peňažnou, alebo kombinovanou formou. To znamená, poberateľom sú vydávané poukážky na nákup v zmluvných predajniach, poskytnutá hotovosť, alebo je im poskytované poradenstvo pri nákupe potravín, ošatenia, osobných potrieb v nezmluvných predajniach. Z dávky boli uskutočňované platby za: náklady spojené s bývaním (cca 1600 €/mesiac), výživné na deti, ktoré boli rodičom dočasne odňaté zo starostlivosti (108 €/mesiac) a pod.

Poberatelia dávok v hmotnej núdzi a PnD navštevujú oddelenie soc. vecí cca 1-5 krát týždenne, z dôvodu vypísania poukážok, poradenstva, kalkulácie dávky, administratívnej pomoci (žiadosti, vyplnenie formulárov a pod.). Prístup ku každej rodine je individuálny, rovnako individuálne je aj plánovanie kalkulácie výdavkov, realizované v spolupráci s klientom. Na základe finančného plánovania sú stanovené limity výberov, závisiace od výšky dávky a potrieb rodiny, čo napomáha poznaniu celkovej finančnej a sociálnej situácie v rodinách. Výkon inštitútu, ktorý zahŕňa okrem administratívnej práce i návštevy rodín, pomáha (v spolupráci s kurátormi ÚPSVR a terénnymi soc. pracovníkmi) riešiť problémy v jednotlivých rodinách, povzbudzuje rodiny k väčšej aktivite, posilňuje ich sebavedomie, zodpovednosť, zlepšuje starostlivosť o zdravie, ošatenie, osobnú hygienu a školskú dochádzku detí.

**V roku 2014** sa v obidvoch kategóriách pracovalo s finančnou hodnotou **110 614,80 €,** poskytovanou v priemere 57 rodinám. Pri porovnaní finančného plnenia inštitútu bol oproti roku 2013 v roku 2014 **nárast o 115,74 %.** Dôvodom nárastu boli zmeny v sociálnych zákonoch, podľa ktorých osobitný príjemca má do inštitútu poukázané všetky poberané sociálne dávky (dávka v hmotnej núdzi, prídavky na deti a príspevky, vrátane rodičovského príspevku, čo do roku 2014 nebolo možné). Uvoľňovanie rodín z inštitútu, ktoré vykonáva ÚPSVaR, vychádzalo zo zániku dôvodu ich zaradenia podmieneného sanáciou rodiny a u záškoláctva ukončením povinnej školskej dochádzky, alebo zlepšením školskej dochádzky.

Tab. č. 1: Dávky poukázané na inštitút OP v rokoch 2013, 2014

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Rok 2013/2014** | **Počet rodín** | | **DHN** | | **PnD+príspevky** | | **Spolu v €** | |
| **2013** | **2014** | **2013** | **2014** | **2013** | **2014** | **2013** | **2014** |
| Január | 53 | 51 | 1829,16 | 1660,84 | 2485,43 | 2955,94 | 4314,59 | 4 616,78 |
| Február | 55 | 54 | 1907,33 | 1763,70 | 2633,45 | 4600,54 | 4540,78 | 6 364,24 |
| Marec | 54 | 54 | 1837,17 | 1674,50 | 2564,15 | 5183,91 | 4401,32 | 6 858,41 |
| Apríl | 55 | 55 | 1745,72 | 1942,20 | 2600,35 | 5251,47 | 4346,07 | 7 193,67 |
| Máj | 54 | 46 | 1092,83 | 2310,90 | 2854,45 | 5228,59 | 3947,28 | 7 539,49 |
| Jún | 54 | 57 | 1138,87 | 3027,50 | 2674,55 | 6641,75 | 3813,42 | 9 669,25 |
| Júl | 55 | 58 | 1102,48 | 3933,40 | 2637,70 | 6732,22 | 3740,18 | 10 665,62 |
| August | 56 | 57 | 1315,98 | 3908,30 | 2657,46 | 6445,27 | 3973,44 | 10 353,57 |
| September | 59 | 56 | 1906,38 | 4280,20 | 2915,59 | 6605,10 | 4821,97 | 10 885,30 |
| Október | 46 | 55 | 1905,58 | 3950,60 | 2453,24 | 6600,27 | 4358,82 | 10 550,87 |
| November | 45 | 70 | 1836,13 | 5173,00 | 2577,49 | 7888,99 | 4413,62 | 13 061,99 |
| December | 47 | 71 | 1730,22 | 5000,14 | 2870,11 | 7855,47 | 4600,33 | 12 855,61 |
| **S p o l u :** | **ø ø 53** | **ø ø 57** | **19 347,85** | **38 625,28** | **31 923,97** | **71 989,52** | **51 271,82** | **110 614,80** |

Mesto Stará Ľubovňa za výkon inštitútu osobitného príjemcu, podľa Zákona 544/2010 o dotáciách v pôsobnosti MPSVaR SR, poberá z ÚPSVaR dotáciu, ktorá v roku 2014 bola poskytnutá vo výške 1 943,03 €. Dotácia bola použitá podľa uvedeného zákona nasledovne:

§ 5, ods.1, písm. b) vo výške 998,03 € - odmena; § 5, ods.1, písm. c) vo výške 945 € - výpočtová technika s príslušenstvom.

**Dotácie pre žiakov z rodín v hmotnej núdzi, resp. v životnom minime**

V zmysle Zákona 544/2010 o dotáciách v pôsobnosti MPSVaR SR sa v hodnotenom roku na oddelení soc. vecí vykonávala agenda dotácií pre žiakov z rodín v hmotnej núdzi a žiakov z rodín, u ktorých životné minimum nedosahuje štátom stanovenú výšku a ktoré navštevujú materské a základné školy v meste St. Ľubovňa, vrátane Spojenej školy internátnej, zriaďovateľom ktorej je Krajský školský úrad v Prešove. Dotácia je účelovo zameraná na výchovu k stravovacím návykom a na výchovu k plneniu školských povinností.

Tab. č. 2: Prehľad dotácií pre deti z rodín v HN, resp. v ŽM v roku 2014 v €

|  |  |  |  |  |  |  |  |
| --- | --- | --- | --- | --- | --- | --- | --- |
| **ŠKOLA** | **Ø počet žiakov**  **poberajúcich dotáciu** | **strava (I.-XII.)** | | | **školské** **potreby** | | |
| dotácia | čerpanie | zostatok | dotácia | čerpanie | zostatok |
| ZŠ Komenského 6 | 20 | 3 141,65 | 2 848,95 | 292,70 | 597,60 | 597,60 | 0 |
| ZŠ Levočská 6 | 15 | 2 334,85 | 2 147,55 | 187,30 | 481,40 | 481,40 | 0 |
| ZŠ Za vodou 14 | 35 | 4 901,55 | 4 163,00 | 738,55 | 1079,00 | 1079,00 | 0 |
| ZŠ Podsadek 140 | 209 | 38 418,00 | 35 710,00 | 2 708,00 | 6938,80 | 6938,80 | 0 |
| ŠZŠ Levočská 22 | 81 | 10 989,43 | 9 827,40 | 1 162,03 | 2257,60 | 2191,20 | 66,40 |
| MŠ Vsetínska 36 | 1 | 64,80 | 54,00 | 10,80 | 16,60 | 16,60 | 0 |
| MŠ Tatranská 21 | 12 | 1 390,04 | 1 127,16 | 262,88 | 249,00 | 249,00 | 0 |
| **Spolu**: | | **61 240,32** | **55 878,06** | **5 362,26** | **11 620,00** | **11 553,60** | **66,40** |

Dotácia na výchovu k stravovacím návykom sa poskytuje v školskom roku mesačne, a to v maximálnej výške 1,- €/obed. V roku 2014 bola táto dotácia priznaná v priemere 373 žiakom. V porovnaní s rokom 2013 došlo v roku 2014 k poklesu uplatňovania si nároku na dotáciu na stravu o 8,95 % (v roku 2013 bola dotácia na stravu čerpaná vo výške 61 371,15 €).

Dotácia na výchovu k plneniu školských povinností sa poskytuje 2-krát/rok, a to v celkovej výške 33,20 €. V roku 2014 bola táto dotácia poskytnutá v priemere 348 žiakom. V porovnaní s rokom 2013 došlo v roku 2014 k poklesu uplatňovania si nároku na dotáciu na školské potreby a to o 14,50 % (v roku 2013 bola dotácia na školské potreby čerpaná vo výške 13 512,40 €).

Nevyčerpaná dotácia za hodnotený rok bola vrátená poskytovateľovi, t.j. ÚPSVaR.

**Sociálnoprávna ochrana detí a sociálna kuratela**

Na úseku starostlivosti o rodinu a dieťa Mesto Stará Ľubovňa poskytuje pomoc v naliehavých prípadoch maloletým deťom, ak je život, alebo zdravie dieťaťa v doterajšom prostredí vážne ohrozené.

Spolupracuje s orgánmi štátnej správy pri obnove rodinného prostredia, spolupôsobí pri výkone výchovných opatrení uložených súdom. Vyjadruje sa k spôsobu života občanov, ktorí majú záujem o náhradnú rodinnú starostlivosť a to buď účasťou na súdnych pojednávaniach alebo písomným vyjadrením.

Mesto podáva správy orgánom štátnej správy. Každé podanie si vyžaduje šetrenie v prirodzenom prostredí klienta. V hodnotenom roku to bolo celkom:

64 správ o nesvojprávnych na základe vyžiadania súdu,

16 správ o povesti na maloletých a mladistvých na základe vyžiadania polície,

12 správ ako podklady pre súdne konania,

25 správ o povesti pre rôzne úrady

Mesto v súlade v súlade s občiansko-právnym poriadkom, sa stalo opatrovníkom pre súdne konania vo veci maloletých detí. V tomto roku sme sa zúčastnili na 16 súdnych pojednávaniach, ktoré sa konali za účelom nariadenia výchovného opatrenia, zvýšenia výživného a pozbavenia svojprávnosti na právne úkony, schválenie úkonu za nesvojprávneho.

Mesto v zmysle zákona NR SR č.305/2005 Z.z. o sociálnoprávnej ochrane detí a sociálnej kuratele prijalo VZN č. 43, ktoré ustanovuje podmienky poskytovania finančných príspevkov na úpravu a zachovanie vzťahov medzi dieťaťom a rodičom alebo osobou, ktorá sa osobne stará o dieťa, ktoré bolo rozhodnutím súdu umiestnené v detskom domove. V zmysle tohto zákona 2x ročne sa prehodnocuje plnenie sociálneho plánu práce s rodinou dieťaťa, ktoré je umiestnené v sociálnom zariadení.

V zmysle tohto zákona vzniká Mestu povinnosť podieľať sa na:

* obnove rodinného prostredia (do jedného roka od umiestnenia dieťaťa do DD),
* poskytnúť príspevok na dopravu pre rodiča alebo osobu, ktorej bolo zverené dieťa do osobnej starostlivosti,
* po uplynutí jedného roka pobytu dieťaťa v detskom domove na tvorbe úspor.

Od 0l. 0l. 2009 zákonom č. 466 /2008, ktorým sa mení a dopĺňa zákon 305/2005, dochádza k zmene v oblasti plnenia si povinnosti pri tvorbe úspor, a to tak, ak mesto preukáže, že vykonávalo opatrenia na predchádzanie vzniku krízových situácií v rodine počas jedného roka pred umiestnením dieťaťa do DD, nie je povinné podieľať sa na tvorbe úspor. Mesto poukazuje príspevok na tvorbu úspor na osobný účet dieťaťa, ktorý zriadil v jeho prospech detský domov alebo majetkový opatrovník. V zmysle tohto zákona v roku 2014 nevznikla povinnosť podieľať sa na tvorbe úspor ani u jedného maloletého, nakoľko agenda je robená preventívnym spôsobom. Nevzniknutím tejto povinnosti môže v ročnom prepočte znamenať úsporu 40 000 €. Netvorením týchto úspor však do budúcnosti môžu vzniknúť komplikácie, ktoré budú súvisieť s návratom detí z detských domovov. Mesto nemá vytvorené podmienky ako pomôcť deťom z detských domovov s ich začlenením sa do spoločnosti.

Toho času je v zariadeniach umiestnených 35 detí. Evidujeme však aj deti dočasne umiestnené v rôznych zariadeniach, krízové centrum v Kežmarku, Svidníku, reedukačné centrum v Hlohovci. Rodičom týchto detí pomáhame so samotným umiestnením, pobytom počas prázdnin, koordinovaním platieb za zariadenie.

**Jednorazové dávky v hmotnej núdzi**

V zmysle zákona NR SR č. 599/2003 Z.z. o pomoci v hmotnej núdzi a VZN č. 50 Mesto môže poskytnúť jednorazovú dávku sociálnej pomoci na základe písomnej žiadosti občana mesta.

V roku 2014 bolo podaných 32 žiadostí (19 v r. 2013) o poskytnutie jednorazovej dávky sociálnej pomoci. Po prešetrení sociálnych pomerov v rodinách boli splnené podmienky a poskytnutá jednorazová finančná výpomoc v 23 prípadoch. Priemerná suma vyplatená na jednu žiadosť je 85,87 €.

Celkom čerpanie za rok 2014 bolo vo výške 1975,30 €. Poskytnutá finančná výpomoc bola oproti r. 2013 vyššia o 1197,70 €.

Najčastejším účelom poskytnutia JDvHN boli zdravotné dôvody, preplácanie liekov, cestovného na liečenie, lekárske vyšetrenia mimo mesta Stará Ľubovňa (8), úprava bývania (2), pomoc pri zabezpečovaní pohrebu (6), pomoc pri umiestnení detí v zariadení (3), iné (5).

Aby nedochádzalo k zneužívaniu pomoci, bol využívaný podobný spôsob ako pri inštitúte osobitného príjemcu, nákup cez poukážky respektíve asistovaný nákup.

**Zanedbávanie povinnej školskej dochádzky**

Obec ako príslušný správny orgán v zmysle zákona č. 596/2003 Z.z. Zákon o štátnej správe v školstve a školskej samospráve a o zmene a doplnení niektorých zákonov, zákona č. 372/1990 Zb. o priestupkoch v znení neskorších predpisov eviduje zanedbávanie povinnej školskej dochádzky a vykonáva štátnu správu v prvom stupni vo veciach ohrozovania výchovy a vzdelávania maloletého, alebo zanedbávania starostlivosti o povinnú školskú dochádzku žiaka.

V školskom roku 2013/2014 bolo v evidencii mestského úradu 20 žiakov s nahláseným záškoláctvom. Priestupkové konanie sa konalo v 9 prípadoch, pri všetkých bolo uložené pokarhanie, respektíve pokuta zákonným zástupcom žiaka. Na Okresnú prokuratúru neboli podané trestné oznámenia na zákonných zástupcov žiaka v zmysle § 211 Trestného zákona.

Tab. č. 3: Evidencia zanedbávania povinnej školskej dochádzky za šk. rok 2013/2014

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Škola:** | **evidovaný** | | **priestupkové konania** | | **uložené pokarhania/pokuta** | | **Trestné oznámenia** | | **Vymeškané hodiny** |
| Rok | **2013** | **2014** | **2013** | **2014** | **2013** | **2014** | **2013** | **2014** | **2014** |
| SŠI | 12 | 5 | 4 | 3 | 4 | 3 | - | - | 286 |
| ZŠ Podsadek | 10 | 10 | 7 | 3 | 7 | 3 | - | - | 552 |
| ZŠ Komenského | 3 | 2 | - | 1 | - | 1 | 3 | - | 99 |
| ZŠ sv. Hofbauera | 2 | 1 | 2 | 1 | 2 | 1 | - | - | 78 |
| ZŠ za vodou | 3 | 2 | - | 1 | - | 1 | - | - | 99 |
| **Spolu:** | **30** | **20** | **13** | **9** | **13** | **9** | **3** |  | **1114** |

V oblasti záškoláctva sa pracuje s celou rodinou prevenčným spôsobom. To znamená, že už pri prvej absencii sa rodina navštívi, poučí o dôsledkoch konania a následne je v rodine vykonávaná náhodná kontrola za účelom zisťovania školskej dochádzky. Uvedená práca s rodinou má pozitívny výsledok a počet vymeškaných hodín má klesajúci charakter:

v šk. roku 2011/2012 – 1845 vymeškaných neospravedlnených hodín, 7 trestných oznámení,

v šk. roku 2012/2013 – 1348 vymeškaných neospravedlnených hodín, 3 trestné oznámenia,

v šk. roku 2013/2014 – 1114 vymeškaných neospravedlnených hodín, bez trestného oznámenia.

**Sociálne služby mesta - opatrovateľská služba**

Mesto Stará Ľubovňa je v rámci sociálnych služieb poskytovateľom terénnej opatrovateľskej služby. Táto služba, ktorú mesto poskytuje od roku 2003, predstavuje nosnú a zatiaľ jedinú formu terénnych sociálnych služieb v kategórii seniorov, ale aj v kategórii dospelých v ekonomicky aktívnom veku, avšak už neaktívnych z dôvodu zdravotného postihnutia, ale aj mladých či detí, ktoré z dôvodu zdravotného handicapu nie sú schopní samostatného plnohodnotného života. Služby sa poskytujú v prirodzenom prostredí žiadateľov v rámci prirodzenej sociálnej štruktúry rodiny a domácnosti klienta. Opatrovateľská služba je poskytnutá tým klientom, ktorí o ňu požiadajú a spĺňajú podmienky odkázanosti na požadovanú sociálnu službu, čiže sú posudzujúcim lekárom mesta v zdravotnom posudku zaradení do stupňa odkázanosti a nie sú schopní inak si zabezpečiť potrebnú starostlivosť.

Opatrovateľskú službu Mesto poskytuje žiadateľom bez vekového obmedzenia, ktorí v súlade so Zákonom 448/2008 o sociálnych službách o túto službu požiadajú a sú odkázaní na pomoc inej fyzickej osoby. Táto sociálna služba sa poskytuje v časovo vymedzenom rozsahu, počas pracovných dní a počas pracovnej doby v súlade s úradnými hodinami Mestského úradu od 7,30 do 16,00 h.

V roku 2014 sedemnásobne vzrástol počet žiadostí o posúdenie odkázanosti na sociálnu službu oproti roku 2013, z čoho bolo 35 odkázaných posúdení pre opatrovateľskú službu a 5 žiadateľov o umiestnenie do zariadenia. Tento nárast bol spôsobený spustením projektu podpora opatrovateľskej služby, ktorý realizovali dve organizácie v meste, poskytujúce sociálne služby. Na inú sociálnu službu Mesto zatiaľ nezaevidovalo žiadosti.

Rozpočet na opatrovateľskú službu Mesta na rok 2014 vychádzal zo sumy 66 633 €.

Úkony opatrovateľskej služby vykonávajú opatrovateľky Mesta na pracovnú zmluvu na konkrétnu odkázanú osobu. Opatrovateľskú službu na území mesta bližšie definuje VZN č. 51/2009 o poskytovaní sociálnych služieb a o spôsobe a výške úhrad za tieto služby. O túto službu žiadajú väčšinou starí a chorí ľudia, ktorí žijú sami, alebo im ich rodina nemôže poskytnúť potrebnú starostlivosť.

Mesto poskytlo stravu v priemere 80 dôchodcom, z čoho cca. 40 dôchodcom bola poskytnutá aj donáška stravy. Príspevok Mesta na stravu dôchodcom za rok 2014 činil 3 136,50 €.

V roku 2014 bolo poskytnuté opatrovanie u 20 odkázaných žiadateľov, u ktorých bola zavedená opatrovateľská služba na základe rozhodnutia o odkázanosti na sociálnu službu v súlade so zákonom 448/2008 Z.z. o sociálnych službách. Úkony opatrovateľskej služby vykonávalo u týchto opatrovaných 10 opatrovateliek. Ku koncu roka 2014 prešlo 7 opatrovateliek mesta do pracovného pomeru pod organizáciu Humanitarian, n.o., ktorá poskytuje sociálne služby a realizuje národný projekt podpora opatrovateľskej služby. Tento projekt trvá do októbra 2015. Mesto sa zaviazalo po skončení projektu prijať spomínané opatrovateľky späť do pracovného pomeru. Ukazovateľ úväzku opatrovateľov je pohyblivý a ku koncu hodnoteného obdobia sa znížil vzhľadom k uvedenému presunu opatrovateľskej služby na 6,7 úväzku.

Za rok 2014 bol príjem od klientov za výkon opatrovateľskej služby 9 307,54 €. Na mzdy a odvody pre opatrovateľskú službu sa použilo za sledované obdobie 61 160,16 € a na tovary a služby (stravné lístky) 6 252,99 €. Spolu výdaje na opatrovateľskú službu k 31.12.2014 boli 67 413,15 €.

Tab. č. 4: Prehľad príjmov a výdajov na opatrovateľskú službu - porovnanie

|  |  |  |  |  |  |
| --- | --- | --- | --- | --- | --- |
| **Rok** | | **2011** | **2012** | **2013** | **2014** |
| **Príjem mesta** | **od klientov za (DS+OS)** | **11 447,00 €** | **9 896,00 €** | **8 860,00** | **9 307,54** |
| **Výdaje mesta** | **mzdy, odvody** | 46 080,00 € | 42 742,00 € | 42 515,00 | 61 160,16 |
|  | **tovar, služby** | 5 774,00 € | 4 323,00 € | 3 990,00 | 6 252,99 |
|  | **Výdaje spolu** | **51 854,00 €** | **47 065,00 €** | **46 506,00** | **67 413,15** |

Za rok 2014 posudzujúci lekár mesta MUDr. Želmíra Matulíková na základe objednávky Mesta vypracovala lekárske posudky. Za vypracovanie jedného posudku je stanovená odmena vo výške 25,- €. Za rok 2014 bolo vypracovaných 40 zdravotných posudkov v sume 1 000,- €. Podľa zaradenia do stupňa odkázanosti na sociálnu službu boli šiesti žiadatelia zaradení v VI. stupni odkázanosti, trinásti žiadatelia v V. stupni odkázanosti sedem žiadateľov v IV. stupni a štyria žiadatelia v III. stupni odkázanosti.

**Starostlivosť o starých a zdravotne postihnutých občanov**

V zmysle VZN č. 50 o poskytovaní jednorazovej sociálnej pomoci Mesto zabezpečuje spoločné stravovanie, t.j. jedno hlavné jedlo denne, pre občana mesta, ktorého stravovanie nemožno zabezpečiť inak a ktorý je poberateľom starobného alebo invalidného dôchodku a pre svoj nepriaznivý zdravotný stav je odkázaný na spoločné stravovanie. Mesto v zmysle smernice č. 4/2009 poskytuje na jedno hlavné jedlo finančný príspevok, a to vo výške 0,30 €, 0,40 €, a 0,50 € v závislosti od výšky dôchodku. V roku 2014 sa táto sociálna služba poskytovala 80 dôchodcom. Celkový príspevok mesta bol poskytnutý 34 dôchodcom v celkovej výške 3 136,50 €.

Cena za l obed platná od 3/2014 je: - racionálna strava 1,852 €

- DIA strava 2,100 €

Tab. č. 5: Porovnanie počtu stravníkov a príspevku mesta na stravu

|  |  |  |  |  |
| --- | --- | --- | --- | --- |
| **Rok** | **2011** | **2012** | **2013** | **2014** |
| **Počet stravníkov** | 70 | 75 | 80 | 80 |
| **Príspevok mesta na stravu v €** | 2743,80 | 2998,77 | 3 024,20 | 3 136,50 |
| **Príspevok mesta na prac. silu v €** | 6906,00 | 6906,00 | 7 518,50 | 8 947,08 |

Vzhľadom na to, že Mesto nemá vlastnú vývarovňu, stravovanie sa zabezpečuje na základe uzatvorenej zmluvy v Domove pre seniorov v Starej Ľubovni. Mesto v zmysle tejto zmluvy hradí náklady na jednu pracovnú silu mesačne vo výške 745,75 €.

**Bytová politika**

Mesto má vo vlastníctve 162 nájomných bytov. Správcom týchto bytov je Slobyterm, spol. s r. o., Stará Ľubovňa.

Tab. č. 6: Mestské nájomné byty

|  |  |  |  |  |  |  |
| --- | --- | --- | --- | --- | --- | --- |
| **LOKALITA** | **gars.** | **1-izb.** | **1,5-izb.** | **2-izb.** | **3-izb.** | **Spolu** |
| Za vodou č. 1770/20,22 | - | - | - | 8 | 8 | **16** |
| Za vodou č. 1787/24,26 | - | 5 | 11 | 10 | - | **26** |
| Za vodou č. 1839/28 | - | - | - | 4 | 12 | **16** |
| Za vodou č. 1756/18 | - | - | - | 2 | 2 | **4** |
| Levočská č. 1527/20 | 8 | - | - | 17 | - | **25** |
| Letná č. 1074/7 | 17 | 50 | - | 1 | - | **68** |
| Levočská č. 372/38 | 1 | - | - | 2 | - | **3** |
| Mierová č. 13 | - | - | - | 1 | - | **1** |
| Sládkovičova č. 1 | - | - | - | 1 | - | **1** |
| Budovateľská č. 19 | - | - | - | 1 | - | **1** |
| 1. mája č. 5 | - | - | - | 1 | - | **1** |
| **S p o l u :** | **26** | **55** | **11** | **48** | **22** | **162** |

Jeden dvojizbový byt na Levočskej ulici č. 372/38, byt na Mierovej, Sládkovičovej a Budovateľskej ulici sú bývalé štátne byty, ktoré prešli do vlastníctva Mesta. Bývajú v nich pôvodní nájomcovia, ktorí ich zatiaľ neodkúpili do osobného vlastníctva.

Byt na ulici 1. mája má k dispozícii Mesto a jeden trojizbový byt v bytovom dome č. 1756/18 Za vodou má k dispozícii Správca mestských nájomných bytov, Slobyterm, spol. s r. o. Využívanie týchto bytov je v kompetencii disponujúcich. Ak sú na tieto byty uzatvorené nájomné zmluvy s konkrétnym nájomcom, náklady spojené s užívaním týchto bytov uhrádza nájomca. V prípade, že nie je uzatvorená nájomná zmluva, platby za služby a ostatné náklady hradí disponujúci.

Z celkového počtu nájomných bytov sú dva dvojizbové byty v bytovom dome č. 1787/24 a 26 na ulici Za vodou a jeden dvojizbový byt v bytovom dome č. 1527/20 na Levočskej ulici bezbariérové.

Okrem týchto nájomných bytov spravuje Slobyterm, spol. s  r. o., Mestu aj nájomné bývanie nižšieho štandardu, a to:

dom č. 157/11 na ul. SNP, kde 2 obytné miestnosti obýva jedna rodina, spolu 8 ľudí,

dom č. 163/16 na ul. SNP, kde 5 obytných miestností obýva 7 rodín, spolu 42 ľudí,

dom č. 164/17 na ul. SNP, kde 4 obytné miestnosti obývajú 4 rodiny, spolu 19 ľudí

dom č. 1222/117 v  Podsadku, kde 5 obytných miestností obývajú tri mnohopočetné rodiny, spolu 36 ľudí.

Ubytovacie priestory na Továrenskej ulici č. 14 sú monitorované pracovníkmi Mesta. Títo taktiež zabezpečujú a koordinujú platby spojené s užívaním týchto ubytovacích priestorov najmä prostredníctvom inštitútu osobitného príjemcu, do ktorého je väčšina užívateľov zaradená.

Pri zabezpečovaní a poskytovaní nájomného bývania Mesto postupuje v zmysle Zákona č. 443/2010 Z. z. o dotáciách na rozvoj bývania a o sociálnom bývaní a Všeobecne záväzného nariadenia č. 6, ktorým sa stanovujú zásady prideľovania a spravovania mestských bytov.

**Evidencia uchádzačov o pridelenie mestského nájomného bytu**

K  31. 12. 2014 je v evidencii Mesta spolu 174 žiadostí o pridelenie mestského nájomného bytu a 15 žiadostí o výmenu nájomného bytu.

Tab. č. 7: Porovnanie s rokom 2013

|  |  |  |  |
| --- | --- | --- | --- |
|  | **rok 2013** | **rok 2014** | **rozdiel** |
| Počet evidovaných žiadostí o pridelenie 2, 3 izb. bytu | 28 | 46 | **+18** |
| Počet evidovaných žiadostí o pridelenie G,1,1,5 izb. bytu | 34 | 49 | **+15** |
| Počet evidovaných žiadostí o byt nižšieho štandardu | 77 | 79 | **+2** |
| **SPOLU:** | **139** | **174** | **+35** |

Celkový počet evidovaných žiadostí o pridelenie mestského nájomného bytu sa v roku 2014 zvýšil oproti roku 2013 o 35 žiadostí. Stúpol najmä počet žiadostí o pridelenie dvojizbových a jednoizbových nájomných bytov. Predpokladáme, že záujem o tieto byty stúpol vďaka prebiehajúcej výstavbe nových nájomných bytových domov v lokalite Za vodou.

V zmysle VZN č. 6, ktorým sa stanovujú zásady prideľovania a spravovania mestských bytov, je žiadosť evidovaná po dobu troch rokov od podania žiadosti. Počas tejto doby je potrebné zo strany žiadateľov aktualizovať žiadosti. Po uplynutí tejto doby, v prípade, že žiadateľ nepožiada o ponechanie žiadosti v evidencii, je z evidencie vyradená.

Väčšina žiadateľov sú mladé rodiny, ktoré sa chcú osamostatniť, prípadne páry, ktoré si plánujú založiť rodinu. Evidujeme aj žiadosti seniorov, ktorí väčší byt prenechali rodinám svojich detí a žiadajú o menší nájomný byt.

Dlhodobo a bez aktualizácie sú v evidencii najmä žiadosti o poskytnutie bývania od občanov mesta zo slabých sociálnych skupín.

**Prideľovanie bytov**

Bytová komisia MsZ sa pri prerokovávaní evidovaných žiadostí o pridelenie mestských nájomných bytov riadila VZN č. 6, ktorým sa stanovujú zásady prideľovania a spravovania mestských bytov.

Tab. č. 8: Porovnanie s rokom 2013

|  |  |  |  |
| --- | --- | --- | --- |
|  | **rok 2013** | **rok 2014** | **rozdiel** |
| Počet podaných žiadostí o pridelenie bytu | 40 | 50 | +10 |
| Počet podaných žiadostí o predĺženie nájomnej zmluvy | 133 | 93 | -40 |
| Počet pridelených nájomných bytov | 11 | 6 | -5 |
| Výmena bytov v rámci bytového fondu | 9 | 1 | -8 |

V roku 2014 bolo v porovnaní s rokom 2013 vydaných menej záväzných pokynov na predĺženie zmlúv o nájme mestských bytov z dôvodu, že vo väčšine prípadov sú s nájomcami uzatvárané nájomné zmluvy na dobu dvoch, prípadne troch rokov. Len vo výnimočných prípadoch sú nájomné zmluvy uzatvárané na dobu kratšiu ako jeden rok.

**Pohľadávky na nájomnom**

V roku 2014 bol kladený dôraz aj na znižovanie pohľadávok na nájomnom a ostatných službách spojených s bývaním v mestských nájomných bytoch, ktoré eviduje správca mestských nájomných bytov Slobyterm, spol. s  r. o., voči niektorým nájomcom.

Tab. č. 9: Porovnanie pohľadávok v €

|  |  |  |  |  |
| --- | --- | --- | --- | --- |
| **Lokalita** | **pohľ.spolu**  **k 31.12.2013** | **pohľ.spolu k 31.12.2014** | **pohľ.súčasných nájomcov k 31.12.2014** | **porovnanie**  **dec.2013-2014** |
| Levočská 1527/20 | 24.171,80 | 25.134,74 | 6.311,83 | +962,94 |
| Letná 1074/7 | 37.912,24 | 31.312,05 | 16.305,67 | -6.600,19 |
| Za vodou 1756/18 | 0 | 267,11 | 267,11 | +267,11 |
| Za vodou 1770/20, 22 | 8.699,39 | 7.323,29 | 919,07 | -1.376,10 |
| Za vodou 1787/24, 26 | 3.995,20 | 5.872,07 | 3.419,94 | +1.876,87 |
| Za vodou 1839/28 | 296,05 | 1.955,62 | 1.955,62 | +1.659,57 |
| SNP 11 | 3.150,56 | 2.771,09 | 2.181,74 | -379,47 |
| SNP 16 | 9.724,22 | 9.712,93 | 4.979,26 | -11,29 |
| SNP 17 | 5.493,21 | 6.830,14 | 2.944,43 | +1.336,93 |
| Podsadek č. 117 | 739,95 | 2.172,81 | 2.172,81 | +1.432,86 |
| **S P O L U :** | **94.182,62** | **93.351,85** | **41.457,48** | **-830,77** |

V pohľadávkach spolu k  31. 12. 2013 a  k  31. 12. 2014 sú zahrnuté aj pohľadávky z  minulosti. Zanechali ich po sebe nájomcovia, ktorí dnes už nájomcami mestských bytov nie sú. Tieto pohľadávky správca bytov vymáha cestou exekučných, prípadne súdnych rozhodnutí.

V pohľadávkach spolu k  31. 12. 2014 a  v pohľadávkach súčasných nájomcov k  31. 12. 2014 sú započítané vo viacerých prípadoch aj neuhradené mesačné platby na január 2015. Niektorí nájomcovia nepoukazujú správcovi bytov úhrady nákladov za bývanie zálohovo, mesiac vopred, ale v aktuálnom mesiaci.

**Správa o činnosti TSP a ATSP za rok 2014**

V Komunitnom centre v Podsadku pracujú 4 terénni sociálni pracovníci (TSP) a 2 asistenti terénneho sociálneho pracovníka (ATSP), a to v rámci Národného projektu, podporeného v  Operačnom programe Zamestnanosť a sociálna inklúzia, ktorý je financovaný Implementačnou agentúrou. Hlavným cieľom tohto projektu je podpora sociálnej inklúzie osôb ohrozených sociálnym vylúčením rozvojom schopností jednotlivcov a rodín viesť samostatný život a pomôcť im sa integrovať do spoločnosti. Cieľovou skupinou sú rodiny a jednotlivci zažívajúci generačnú chudobu, prevažne z rómskej komunity.

Pracovníci Komunitného centra vykonávajú terénnu sociálnu prácu v troch lokalitách:

* v Podsadku, kde je najpočetnejšia skupina Rómov,
* na Továrenskej ulici,
* a priamo v meste Starej Ľubovni.

T

SP a ATSP poskytujú tieto služby:

* ***Finančné poradenstvo*** – poskytuje sa hlavne zadlženým klientom pri pomoci s dobre nastaveným splátkovým kalendárom, kontaktmi s exekútorom, bankami a inými organizáciami, voči ktorým majú dlhy.
* ***Sociálne poradenstvo*** – poskytuje sa v Komunitnom centre ako aj priamo v teréne. Poradenstvo pozostáva prevažne v poskytovaní základných informácií o sociálnom systéme, v ktorom sa klient nachádza, v pomoci písaní žiadosti o rôzne dávky, pomoci pri oslovovaní správnych inštitúcii.
* ***Rodinné poradenstvo*** – riešia sa krízové situácie v rodine, narodenie resp. úmrtie člena rodiny. V teréne sa realizuje individuálna práca s klientom a jeho rodinou v jeho prirodzenom prostredí. Vykonáva sa vyhľadávacia činnosť, ktorá spočíva v upozorňovaní rodiny, ktoré majú problém so starostlivosťou o deti, sú ohrozené na zdraví a žijú v nevyhovujúcich podmienkach.
* ***Právne poradenstvo***- pomoc pri kontaktoch so súdnymi úradníkmi, pri exekučnom konaní, písaní žiadostí o výživné, uznanie otcovstva, rozvod a pod.
* ***Zdravotné poradenstvo*** – v teréne: vysielanie na očkovanie a preventívne prehliadky, odkazy rodičom z nemocnice o prepustení detí. Veľmi dôležitá je spolupráca TSP, lekárov a RUVZ hlavne počas výskytu infekčných ochorení v osade – v mesiaci júl 2012 v Podsadku vypukla žltačka, ktorú sme riešili spolu s MUDr. Martou Benkovou tak, že v Komunitnom centre sme asistovali pri zaočkovaní proti žltačke okolo 100 detí.
* ***Pracovné poradenstvo*** – pomoc pri nadviazaní kontaktu so zamestnávateľmi, pomoc pri tvorbe podnikateľských zámerov, pomoc pri vyhľadávaní sezónnych prác, vyhľadávanie voľných pracovných miest spolu s klientmi cez internet.

Organizujeme prednášky rôzneho charakteru ako prednáška so štátnou políciou na rôzne témy, cieľom je predchádzanie páchania trestných činov a priestupkov u detí a mladistvých. V spolupráci s pracovníkmi RUVZ na témy prevencie zdravia apod.

Nasledujúca Tabuľka č. 1 znázorňuje počty intervencií za jednotlivé mesiace v roku 2014 a tiež oblasti spomínaných intervencií, ktoré sa predkladajú každý mesiac regionálnemu koordinátorovi projektu. Od 01.03.2014 oblasti intervencií sa rozšírili o ďalšie oblasti.

Tabuľka č. 10: Počet intervencií za rok 2014

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Rok 2014** | **Počet interv.** | **Oblasti intervencií** | | | | | | | |
| zdravie | bývanie | Financie a hospodárenie | Zamestnanosť | vzdelávanie | Sociálne zabezpečenie | Sociálno-patolog javy | iné |
| **Január** | 393 | 106 | 117 | -------- | 27 | --------- | --------- | 93 | 50 |
| **Február** | 419 | 83 | 119 | -------- | 86 | --------- | --------- | 73 | 58 |
| **Marec** | 482 | 89 | 68 | 115 | 22 | 17 | 47 | 100 | 24 |
| **Apríl** | 412 | 89 | 50 | 85 | 10 | 16 | 37 | 96 | 29 |
| **Máj** | 401 | 62 | 52 | 104 | 16 | 10 | 40 | 95 | 22 |
| **Jún** | 400 | 54 | 56 | 106 | 12 | 12 | 56 | 83 | 21 |
| **Júl** | 542 | 81 | 115 | 106 | 10 | 5 | 92 | 79 | 54 |
| **August** | 465 | 65 | 70 | 125 | 9 | 11 | 66 | 67 | 52 |
| **September** | 451 | 121 | 48 | 102 | 5 | 12 | 47 | 74 | 42 |
| **Október** | 485 | 80 | 56 | 134 | 20 | 10 | 68 | 74 | 43 |
| **November** | 432 | 74 | 80 | 109 | 7 | 4 | 69 | 50 | 39 |
| **December** | 329 | 61 | 23 | 85 | 0 | 7 | 86 | 37 | 30 |
| **SPOLU:** | **5 211** | **965** | **854** | **1 071** | **224** | **104** | **608** | **921** | **464** |

Najviac intervencií je z oblasti riešenia exekúcií a zadlženosti klientov. Denne pracovníci komunikujú s bankovými, nebankovými subjektmi, so spoločnosťami, ktoré vymáhajú pohľadávky a s exekútormi.

**Počet narodených detí v osade v Podsadku za rok 2014:** 40 detí

**Počet úmrtí v osade v Podsadku za rok 2014:** 3 ľudia

**Počet rodín zapojených do projektu TSP:** 350

V rámci Národného projektu Terénna sociálna práca (NP TSP) sú mzdy TSP a ATSP, čiastočne telekomunikačné náklady a cestovné refundované v minulosti z FSR, t.č. z Implementačnej agentúry pre Operačný program Zamestnanosť a sociálna inklúzia (od 01.04.2014 nastalo zlúčenie FSR a Implementačnej agentúry). NP TSP trvá do 31.10. 2015.

**Swot analýza**

Vidíme potrebu strategického plánovania, vyjadrenia predstáv a smerovania sociálnych služieb v meste. Obšírnejšie spracovanie vízií však ponechávame na dokumenty ako je komunitný plán sociálnych služieb, rozvojový program mesta. V nasledujúcej swot analýze sa teda budeme venovať oblastiam, ktoré sa dotýkajú činnosti oddelenia.

|  |  |
| --- | --- |
| **S – silné stránky** | **W – slabé stránky** |
| * existujúce samostatné sociálne oddelenie, * kvalifikovanosť a profesionalita zamestnancov, * realizácia projektu terénnej sociálnej práce, * úzka spolupráca s ÚPSVaR * výstavba nových mestských nájomných bytových domov, * spolupráca na realizácii projektu Národný projekt opatrovateľskej služby s organizáciou Humanitarian, n.o., * spolupráce s ďalšími subjektami z  tretieho sektora. | * neuplatňovanie princípov komunitného plánovania na úrovni mesta, * prílišná administratívna zaťaženosť zamestnancov, * ohraničenosť pracovnej náplne v projekte terénnej sociálnej práce, * chýbajúce zariadenia sociálnych služieb, * nedostatočné priestorové zabezpečenie oddelenia, chýbajúca bezbariérovosť priestorov, oddelená poradenská miestnosť, * nezáujem verejnosti o jednotlivé činnosti oddelenia * nedostatok finančných prostriedkov, |
| **O - príležitosti** | **T - ohrozenia** |
| * zapojenie sa do národných projektov Komunitných centier, Podpora opatrovateľskej služby, * vytváranie kontaktov a tvorba partnerstiev, * koordinácia spoločného úsilia rôznych inštitúcii, * komunikácia medzi inštitúciami poskytujúcimi sociálne služby * vzdelávanie pracovníkov | * zneužívanie sociálnych služieb a výhod, * málo rozvinutá prevencia a poradenstvo, * neexistujúci fond na podporu návratu detí z detských domovov, * akumulujúci sa dlh na nájomnom v mestských nájomných bytoch, * dlhodobé neriešenie bytovej otázky v Rómskych komunitách, * nestabilné zázemie zabezpečovania stravovania pre seniorov, |